**PÁLYÁZATI KIÍRÁS**

**kerékpártárolók/kerékpártámaszok kialakításának támogatására**

**2025.**

Budapest Főváros VII. kerület Erzsébetváros Önkormányzata Képviselő-testülete Városüzemeltetési Bizottsága a 111/2025. (III 18.) döntése alapján pályázatot hirdet

**kerékpártárolók/kerékpártámaszok kialakításának támogatására.**

**Támogató:** Budapest Főváros VII. kerület Erzsébetváros Önkormányzata

**A pályázati eljárás lebonyolítója:** Budapest Főváros VII. Kerület Erzsébetvárosi

Polgármesteri Hivatal Városüzemeltetési Irodája

**A benyújtás határideje:** A pályázat a támogatási keret kimerüléséig nyújtható be, de legfeljebb **2025. szeptember 15.** napja 24:00 óráig. **A határidőn túl benyújtott pályázat elutasításra kerül.**

**A pályázatok elbírálásának tervezett határideje:** folyamatos**,** de legfeljebb a pályázat benyújtásának határidejét követő 30. nap, azaz **2025. október 15.**

**Rendelkezésre álló forrás:**

A jelen pályázat kiírásakor az Önkormányzat 2025. évi költségvetésében **4.000.000,- Ft,** azaz négymillió forint **támogatási keret áll rendelkezésre** a jelen pályázaton résztvevő nyertes pályázók részére.

**Pályázók köre:**

**A pályázaton részt vehetnek** a VII. kerület közigazgatási területén lévő:

* társasházak,
* lakásszövetkezetek (a lakásszövetkezetekről szóló 2004. évi CXV. tv. 2. § (1) bek.).

**A pályázat célja:**

A pályázat célja a kerületben élő lakosok kerékpár tárolási lehetőségeinek javítása. Pályázni lehet kerékpártároló/kerékpártámasz kialakítására.

**A támogatás formája, mértéke:**

A **támogatás** **formája:** vissza nem térítendő támogatás.

**Mértéke:** a pályázó által benyújtott és a döntéshozó által elfogadott, a **pályázati adatlapon rögzített** **pályázati költségvetés,** (amely a beszerzésre tervezett kerékpártároló/kerékpártámasz becsült költségét tartalmazza).

**Az elnyerhető támogatás összegének felső határa**: 200.000,- Ft.

**A támogatás intenzitásának mértéke:** 50 %.

**A támogatás rendelkezésre bocsátása**: utófinanszírozás, egy összegben.

A támogatás benyújtásához saját forrás szükséges, mértéke 50 %.

**Támogatható tevékenységek:**

A pályázó az elnyert pénzbeli támogatást a vele kötött támogatási szerződésben, valamint jelen pályázati kiírásban meghatározott feltételek szerint használhatja fel.

A támogatás felhasználható kerékpártároló/kerékpártámasz vásárlására, a kerékpárok tárolását segítő egyéb kiegészítő felépítmények kialakítására, valamint a szállítási költség és összeszerelés finanszírozására. A pályázat terhére elszámolható **új, vagy a pályázat benyújtása előtt 6 hónapnál nem régebben beszerzett** kerékpártároló/kerékpártámasz**.**

**A pályázat benyújtásához szükséges dokumentumok:**

* Kitöltött **„Pályázati Adatlap**” (1. melléklet)
* **Közös képviselő megválasztásáról** szóló társasházi közgyűlési **határozat másolata**
* A pályázó társasház, lakásszövetkezet közgyűlésének **pályázati részvételre vonatkozó döntése**. *(A pályázat benyújtásához a társasházakról szóló 2003. évi CXXXIII. törvény szerinti közgyűlési döntés szükséges)*
* A pályázat benyújtása előtt **6 hónapnál nem régebben beszerzett** kerékpártárolóról/kerékpártámaszról szóló **számla másolata**, amennyiben sor került ilyen beszerzésre.
* A társasház udvarának/közös tulajdonú területének **rajza, melyen megjelölésre kerül a tervezett kerékpártároló/kerékpártámasz helye,** ugyanis annak közterületen (pl. járdán) történő elhelyezése tilos.
* költségvetés.

**A pályázati dokumentáció nem elektronikus úton történő benyújtása esetén annak hitelesítéséül a Pályázati adatlapot két helyen szükséges aláírni, valamint amennyiben a pályázati adatlapon rögzítetten kívül, külön nyilatkozat tételre kerül sor, a külön nyilatkozatot is szükséges aláírni, illetve aláírattatni.**

**A pályázat benyújtásának módja és helye:**

**A Pályázati kiírás és mellékletei** az alábbi módokon szerezhetők be:

letölthetők az Önkormányzat honlapjáról ([www.erzsebetvaros.hu](http://www.erzsebetvaros.hu), vagy az erre vonatkozó igény telefonon (06-1-462-3225) vagy e-mailben ([varosuzemeltetes@erzsebetvaros.hu](mailto:varosuzemeltetes@erzsebetvaros.hu)) történő jelzését követően megküldésre kerül elektronikusan az igénylő részére.

* A pályázat a pályázati kiírás meghirdetését követően azonnal beadható és folyamatosan történik a döntés-előkészítés.
* **A pályázat benyújtásának módja:** **postai úton** egy példányban **postai ajánlott küldeményként** az Önkormányzat címére (1073 Budapest, Erzsébet krt. 6.) feladni egy példányban papír alapon és egy példányban elektronikus adathordozón (CD, DVD) PDF formátumban. **A borítékra kérjük ráírni: *„2025. évi kerékpártároló/kerékpártámasz kialakítása pályázat”*** vagy
* **elektronikusan, azaz ügyfélkapun/cégkapun keresztül** (Hivatali kapu elérhetőség: rövid név: BPVIIPH KRID kód:500127390) lehet benyújtani.
* Postai feladás esetén, a borítékon szereplő postai bélyegzőn lévő dátum számít a benyújtás időpontjának. Elektronikus úton, azaz ügyfélkapun, cégkapun keresztül (Hivatali kapu elérhetőség: rövid név: BPVIIPH KRID kód:500127390) történő feladás esetén az elküldés időpontja számít a benyújtás időpontjának.
* A döntés-előkészítési munkákat a Polgármesteri Hivatal végzi.
* A pályázatokat az Önkormányzat Képviselő-testületének Városüzemeltetési Bizottsága bírálja el.
* A pályázatok tartalmi és formai szempontból is értékelésre kerülnek. A pályázatok borítékbontását a Polgármesteri Hivatal végzi.
* **Hiánypótlási lehetőség nem biztosított** a pályázat egyszerűsége miatt.

A pályázat benyújtása során pályázati díjat nem kell fizetni.

**A pályázat lebonyolítása:**

* A beérkezett pályázatok szabályszerűségi, formai és tartalmi felülvizsgálatra kerülnek, melyet a Polgármesteri Hivatal Városüzemeltetési Irodája folyamatosan végez.
* A döntés-előkészítési munkákat a Polgármesteri Hivatal Városüzemeltetési Irodája végzi.
* A pályázatokat Budapest Főváros VII. kerület Erzsébetváros Önkormányzata Képviselő-testületének Városüzemeltetési Bizottsága bírálja el a pályázat benyújtását követő bizottsági ülésen. Az elbírálás folyamatosan történik a fedezet erejéig.

**Az értékelés szempontjai**: A pályázatok *benyújtási sorrend*je.

A döntéshozó döntése alapján a támogatás mértéke kevesebb is lehet az igényelt támogatás összegénél.

**A pályázat elutasításra kerül, ha**

* a pályázat nem a benyújtásra meghatározott határidőn belül került benyújtásra,
* a pályázó nem a pályázati kiírásban meghatározott lehetséges támogatást igénylői körbe tartozik,
* a pályázat nem az előírt módon pl.ügyfélkapun/cégkapun keresztüli beküldés helyett e-mailben került benyújtásra,
* a pályázat hiányosan került benyújtásra, a pályázati adatlap hiányosan került kitöltésre, a pályázati dokumentumok nem teljeskörűen kerültek csatolásra
* ha az igényelt támogatás összege meghaladja a maximálisan igényelhető mértéket, és/vagy a támogatási arány meghaladja a maximális támogatási intenzitást
* A támogatás összegének átutalását követő 2 éven belül jelen pályázati célra a pályázó új pályázatot nyújt be.

**Az elbírálás folyamatos, utolsó dátuma a 2025. szeptember 15-e utáni első Városüzemeltetési Bizottsági ülés.**

A Polgármesteri Hivatal a döntés meghozatalától számított 15 napon belül írásban (tértivevényes levélben vagy elektronikusan hivatali kapun keresztül) értesíti a pályázókat a pályázat eredményéről.

A pályázattattal kapcsolatos döntések a [www.erzsebetvaros.hu](http://www.erzsebetvaros.hu) honlapon is közzétételre kerülnek.

A nyertes pályázókkal **támogatási szerződést köt az Önkormányzat.**

A pályázóknak a szerződés-tervezet elkészültéről szóló értesítés kézhezvételétől számított 30 napos jogvesztő határidő áll rendelkezésére a szerződés aláírására.

A pályázó az elnyert **pénzbeli** **támogatást** a vele kötött **támogatási szerződésben**, valamint jelen pályázati kiírásban meghatározott feltételek szerint használhatja fel.

A pályázattal történő **elszámolás**, illetve a számla és az alábbiakban leírt dokumentumok benyújtásának **határideje** a megkötött **támogatási szerződés aláírásától számított 4 hónap.**

**Az elszámolás módja**:

Záradékkal ellátott – bizonylatokról, számszaki és formai szempontból kifogástalan, a támogatott képviseletére jogosult általhitelesített másolatok. A bizonylatok pénzügyi teljesítését igazoló dokumentumok: bankszámlakivonat vagy a nyitó és záró egyenleget is tartalmazó internetes számlatörténet a támogatott képviseletére jogosult általhitelesített másolata, vagy banki igazolás az átutalás teljesüléséről.

A bizonylatok záradékolásának módja: Az eredeti bizonylatokra a következő záradékot kell rávezetni: *”2025. évi kerékpártároló/kerékpártámasz kialakítására vonatkozó pályázat terhére elszámolva”.* Elektronikus számla elszámolása esetén a záradékolás a következők szerint fogadható el: a számla kiállítója a számla kibocsátásakor rávezeti a számlára a *”2025. évi kerékpártároló/kerékpártámasz kialakítására vonatkozó pályázat terhére elszámolva”*

Az elszámolás részeként fotódokumentáció benyújtása kötelező.

Az önrész mértékével is el kell számolni.

Az elszámolás a **Polgármesteri Hivatal Városüzemeltetési Irodára történő benyújtással történik.**

A pályázat terhére elszámolható a pályázat benyújtása előtt 6 hónapnál nem régebben beszerzett kerékpártároló/kerékpártámasz is. Ebben az esetben is be kell nyújtani a fent részletezett elszámolást.

A megvásárolt berendezés számlája/számlái a pályázat benyújtását megelőző 6 hónapnál nem lehet(nek) korábbi keltezésűek.

Amennyiben a számlával **igazolt, elfogadott költség összege kevesebb,** mint a támogatási szerződésben rögzített keretösszeg, a kifizethető **támogatás összege a számlával/számlákkal igazolt, elfogadott költség összegének, a támogatási intenzitáshoz igazított mértéke.**

Amennyiben a számlával/számlákkal **igazolt, elfogadott költség összege megegyezik vagy magasabb** mint a támogatási szerződésben rögzített keretösszeg, a kifizethető **támogatás összege a támogatási szerződésben rögzített keretösszeg összege.**

A kerékpártároló/kerékpártámasz beszerzésén kívül a kialakításával kapcsolatos egyéb kiegészítő felépítmények, valamint a szállítási költség és az összeszerelés is támogatható.

A támogatás átutalását megelőzően a Polgármesteri Hivatal Városüzemeltetési Irodájának munkatársa szúrópróbaszerűen **ellenőrizheti** **a beszerzett kerékpártároló/kerékpártámasz meglétét.** A pályázó a helyszíni ellenőrzést köteles lehetővé tenni.

Az elszámolás elfogadását követő 60 napon belül kerül folyósításra **a pályázó részére a támogatás.**

A Polgármesteri Hivatal a támogatás összegének átutalásától számított 1 éven keresztül **utóellenőrzéseket (helyszíni ellenőrzéseket) végezhet** szúrópróbaszerűen.

Amennyiben a pályázat nyertese a pályázati kiírásban, a támogatási szerződésben meghatározott elszámolási határidőt nem tartja be, **megszűnik a jogosultsága a támogatási összegre**.

A támogatás összegének átutalását követő 2 évben jelen pályázatra a pályázó nem nyújthat be új pályázatot, amennyiben benyújtásra kerül, elutasításra kerül.

**Jogorvoslat**

**A pályázó a döntéssel szemben jogorvoslattal élhet** a döntés kézhezvételétől számított 10 munkanapon belül.

* **A jogorvoslati kérelem benyújtásának módja:**
* **postai úton** **postai ajánlott küldeményként** feladni az Önkormányzat címére (1073 Budapest, Erzsébet krt. 6.) egy példányban. A borítékra kérjük ráírni: **„2025. évi kerékpártároló/kerékpártámasz kialakítása pályázat jogorvoslati kérelem”.**

Postai feladás esetén, a borítékon szereplő postai bélyegzőn lévő időpont számít a benyújtás időpontjának. Vagy

* **elektronikusan:**

*a* <https://epapir.gov.hu> *(hivatali elérhetőség rövid név: BPVIIPH, KRID kód:*500127390)

A levélhez kérjük csatolni a pályázat benyújtásához szükséges dokumentumokat - lehetőleg pdf formátumban. Elektronikus úton, azaz ügyfélkapun, cégkapun keresztül történő feladás esetén az elküldés időpontja számít a benyújtás időpontjának. Vagy

* **személyesen:** papír alapon egy példányban, zárt borítékban a Polgármesteri Hivatal ügyfélszolgálatain (1073 Budapest, Erzsébet krt. 6. sz. alatti, vagy Budapest VII. kerület Garay u. 5. sz. alatti Polgármesteri Hivatal épületében) keddenként 8:00 órától 12:00 óráig, szerdánként 8:00 órától 12:00 óráig, majd 13:00 órától 18:00 óráig, csütörtökönként pedig 13:00 órától 16:00 óráig.

A zárt borítékra kérjük ráírni: **2025. évi kerékpártároló/kerékpártámasz kialakítása pályázat jogorvoslati kérelem.**

Ebben az esetben az irat Polgármesteri Hivatal általi érkeztetésének időpontja számít a benyújtás időpontjának.

* A jogorvoslati kérelemről való döntést a Polgármesteri Hivatal Városüzemeltetési Irodája készíti elő.
* A jogorvoslati kérelemről a Budapest Főváros VII. kerület Erzsébetváros Önkormányzata Képviselő-testülete dönt.

**Nyilvánosság**

Támogatás felhasználása esetén a pályázó saját költségén, az ingatlanon jól látható helyen, A4-es méretben, táblát helyez ki a következő szöveggel: „*A kerékpártároló kialakítására Budapest Főváros VII. kerület Erzsébetváros Önkormányzatának támogatásával került sor.”*

A pályázaton részt vevő a pályázat benyújtásával egyben hozzájárul ahhoz, hogy az eljárás során rögzített adatokat az Európai Parlament és Tanács 2016/679. számú rendelete (GDPR), valamint az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) rendelkezéseit betartva, a pályázatot kiíró Budapest Főváros VII. kerület Erzsébetváros Önkormányzata, valamint a támogatási döntést előkészítő- és a támogatási döntést meghozó szerv a pályázattal, a pályázati eljárással és a támogatási döntéssel összefüggésben kezelje.

A pályázat benyújtója felelősséget vállal arra vonatkozóan, hogy a pályázati eljárás során az általa benyújtott anyagban szereplő természetes személyek adatainak kezelése jogszerűen történt, az érintettek a szükséges tájékoztatást megkapták.

A pályázó tudomásul veszi, hogy az Infotv. 1. melléklete alapján a pályázók adatai és a pályázat eredménye az Önkormányzat hivatalos honlapján ([www.erzsebetvaros.hu](http://www.erzsebetvaros.hu)) nyilvánosságra kerülnek.

Nyertes pályázó tudomásul veszi az Infotv. azon rendelkezését, mely szerint az a természetes személy, jogi személy vagy jogi személyiséggel nem rendelkező szervezet, aki vagy amely az államháztartás alrendszerébe tartozó valamely személlyel pénzügyi vagy üzleti kapcsolatot létesít, köteles e jogviszonnyal összefüggő közérdekből nyilvános adatra vonatkozóan - erre irányuló igény esetén - bárki számára tájékoztatást adni.

A jelen pályázati kiírásban nem szabályozott kérdésekben a Polgári Törvénykönyvről szóló 2013. évi V. törvény, valamint a tárgyhoz kapcsolódó egyéb jogszabályok vonatkozó rendelkezései az irányadók.

A pályázattal kapcsolatban további felvilágosítást ad hivatali munkaidőben a Polgármesteri Hivatal Városüzemeltetési Irodájának munkatársa Bock Dorottya a +36-1-462-3225-ös telefonszámon, vagy kérdéseiket elküldhetik a [varosuzemeltetes@erzsebetvaros.hu](mailto:varosuzemeltetes@erzsebetvaros.hu) e-mail címre.

Budapest, 2025. március

Kertész Tamás

bizottsági elnök